**Előterjesztés**

**Szombathely Megyei Jogú Város Közgyűlésének 2019. április havi rendes ülésére**

**Javaslat Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet módosítására**

A Közgyűlés a 111/2019.(III.27.) Kgy. számú határozatában felkérte a Polgármestert és a Jegyzőt, hogy készítsék elő és terjesszék a Közgyűlés április havi ülésére a 2019. évi költségvetési rendeletben elhatározott feladatok végrehajtásához kapcsolódó önkormányzati rendeletek módosítását. A határozat előírta a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet olyan tartalmú módosítását, amely szerint azon gazdasági társaságok esetében, ahol az önkormányzati tulajdonrész az 50%-ot eléri, vagy meghaladja, a Közgyűlés hatáskörébe kerüljön az üzleti terv és a számviteli törvény szerinti beszámoló elfogadása. Felkérte a Közgyűlés a polgármestert, hogy a többségi tulajdonú gazdasági társaságok esetén a 2018. évi beszámolót és a 2019. évi üzleti tervet terjessze a Közgyűlés áprilisi ülése elé.

A társaságok beszámolója és üzleti terve önálló napirend keretében kerül megtárgyalásra. A vagyonrendelet fenti tartalmú módosítását tartalmazza az előkészített rendelet-tervezet. Ezen túl néhány pontosításra teszek javaslatot, amely a jogalkalmazást és jogértelmezést segíti elő.

A fentiek szerinti módosító rendelet az előterjesztés 1. számú, a módosításokkal egységes szerkezetbe foglalt vagyonrendelet a 2. számú mellékletét képezi. A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Az előterjesztés 3-4. számú mellékletét képezi az előzetes hatásvizsgálat és az indokolás.

A 2. számú melléklet terjedelmére tekintettel csak elektronikusan kerül megküldésre. Elérhetősége: <http://www.szombathely.hu/kozgyules/e-kozgyules/2019/>

Kérem a Tisztelt Közgyűlést, hogy az előterjesztést megtárgyalni, és a rendeletet elfogadni szíveskedjen.

**Szombathely, 2019. április 16.**

**/: Dr. Puskás Tivadar :/**